b'\n_START_ARTICLE_\nPavle Vukomanovi\xc4\x87\n_START_PARAGRAPH_\nPavle Vukomanovi\xc4\x87 - Stipo (Gornje Kusonje, kraj Slatine, 26. lipnja 1903. \xe2\x80\x94 Zagreb, 13. lipnja 1977.) bio je sudionik \xc5\xa0panjolskog gra\xc4\x91anskog rata i Narodnooslobodila\xc4\x8dke borbe, \xc4\x8dasnik JNA i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1903. godine u Gornjim Kusonjama kod Slatine. Nakon zavr\xc5\xa1etka \xc5\xa1kolovanja, radio je u gra\xc4\x91evinskim poduze\xc4\x87ima i rudnicima. Bio je aktivan sudionik niza radni\xc4\x8dkih \xc5\xa1trajkova.\n_START_SECTION_\n\xc5\xa0panjolski gra\xc4\x91anski rat\n_START_PARAGRAPH_\nNakon izbijanja gra\xc4\x91anskog rata u \xc5\xa0panjolskoj, preko Francuske je pje\xc5\xa1ke pre\xc5\xa1ao Pirineje i priklju\xc4\x8dio se redovima internacionalnih brigada. U ratu je stekao \xc4\x8din poru\xc4\x8dnika vojske \xc5\xa1panjolske republike. S preostalim pripadnicima Internacionalnih brigada bio je upu\xc4\x87en u francuske koncentracijske logore.\n_START_SECTION_\nDrugi svjetski rat\n_START_PARAGRAPH_\nGodine 1941., vratio se u Jugoslaviju i priklju\xc4\x8dio se antifa\xc5\xa1isti\xc4\x8dkim borcima u Slavoniji. Kao iskusan \xc5\xa1panjolski borac, ve\xc4\x87 je 1941. godine postao zapovjednik Moslava\xc4\x8dke partizanske \xc4\x8dete, jedne od prvih partizanskih postrojbi na podru\xc4\x8dju Moslavine i Slavonije. On i njegova \xc4\x8deta sudjelovali su u bici na Gari\xc4\x87u, koja je trajala 24 sata. \xc4\x8ceta je u borbi pobijedila sna\xc5\xbenije neprijateljske snage._NEWLINE_Potkraj 1942. godine, bio je postavljen je za zapovjednika Druge operativne zone. Ubrzo je bio preba\xc4\x8den na du\xc5\xbenost diverzanta. Uz Ivana Hari\xc5\xa1a-Gromovnika, bio je najpoznatiji partizanski diverzant. Godine 1943., bio je postavljen za rukovoditelja diverzantske sekcije pri \xc5\xa0estom slavonskom korpusu NOVJ. Njegova je sekcija pokrivala \xc4\x8ditavo podru\xc4\x8dje Slavonije._NEWLINE_Po\xc4\x8detkom 1945. godine, Vukomanovi\xc4\x87 je pre\xc5\xa1ao na teritorij Ma\xc4\x91arske. Tu je upao u zasjedu, nakon \xc4\x8dega je bio sproveden u Budimpe\xc5\xa1tu, gdje su ga ma\xc4\x91arski fa\xc5\xa1isti predali Nijemcima. Iako nisu znali koga imaju za zarobljenika, Nijemci su ga pod jakom stra\xc5\xbeom uputili u unutra\xc5\xa1njost Njema\xc4\x8dke. Me\xc4\x91utim, Vukomanovi\xc4\x87 uspio isko\xc4\x8diti iz vlaka. Vratio se u okupiranu Jugoslaviju i ponovo se priklju\xc4\x8dio slavonskim partizanima.\n_START_SECTION_\nPoslijeratna karijera\n_START_PARAGRAPH_\nKao vojni rukovoditelj, ostao je u Jugoslavenskoj narodnoj armiji jo\xc5\xa1 nekoliko godina poslije rata, nakon \xc4\x8dega je oti\xc5\xa1ao u mirovinu. Poslije toga je bio potpukovnik JNA u rezervi._NEWLINE_Umro je 13. lipnja 1977. godine u Zagrebu. Sahranjen je u Grobnici narodnih heroja na zagreba\xc4\x8dkom groblju Mirogoju.\n_START_SECTION_\nOdlikovanja\n_START_PARAGRAPH_\nNositelj je Partizanske spomenice 1941. i ostalih jugoslavenskih odlikovanja. Ordenom narodnog heroja odlikovan je 27. studenog 1953. godine.'